《永叔寄诗八首并祭子渐文一首因采八诗之意警》
宋代·梅尧臣

昔闻退之与东野，相与结交贱微时。
孟不改贫韩渐贵，二人情契都不移。
韩无骄矜孟无腼，直以道义为己知。
我今与子亦似此，子亦不愧前人为。
北都健儿昨日至，扣门乃得所遗诗。
上言病中初有寄，下言我咏蟠桃枝。
盛衰开落感残杏，暮春无事羡游丝。
班班鸠鸣忽怀念，一扫十幅无闲辞。
洛川花图多品目，斗新争巧始可疑。
读书又忆石夫子，似蚕作茧诚有之。
镇阳归梦北潭北，吟此八章谁谓痴。
最後有文吊尹子，寿夭唑问信所悲。
共书大轴许传玩，一日百展曾忘疲。
报君亦欲齎满轴，恐费纸墨令人嗤。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。